MM ทุ่มงบฯ 364 ลบ. ซื้อกิจการร้านอาหารฝรั่งเศส “Le Grand Vefour” หวังขยายตลาดตปท.
MM ทุ่มงบฯ 364 ลบ. ส่งบริษัทย่อย "MM Inter" ซื้อกิจการร้านอาหารระดับมิชลินสตาร์ 2 ดาว "Le Grand Vefour" ในฝรั่งเศส หวังขยายตลาดตปท.
25 ธ.ค. 2560

บริษัท มัดแมน จำกัด (มหาชน) หรือ MM เปิดเผยว่า ที่ประชุมคณะกรรมการบริษัทอนุมัติการจัดตั้งบริษัทย่อย บริษัท Mudman International Limited ซึ่งเป็นบริษัทย่อยในต่างประเทศ (สาธารณรัฐมอริเชียส) เมื่อเดือน พ.ย.60 โดย MM ถือหุ้นทั้ง 100% ทุนจดทะเบียน 30,000 ดอลล่าร์สหรัฐ (USD) แบ่งออกเป็น 30,000 หุ้น ราคาที่ตราไว้หุ้นละ 1 ดอลล่าร์สหรัฐ (USD)แหล่งที่มาของเงินทุน กระแสเงินสดภายในบริษัทฯ
ทั้งนี้ บริษัท Mudman International Limited (MM Inter) เข้าซื้อหุ้นสามัญของบริษัท Societe Langonnaise des Vins et HotelleriesSAS (SLVH) จำนวน 28,298 หุ้น ในราคาหุ้นละ 324.23 ยูโร หรือคิดเป็นประมาณ 12,864 บาท โดยอ้างอิงจากอัตราแลกเปลี่ยนที่ประกาศโดยธนาคารแห่งประเทศไทย ณ วันศุกร์ที่ 29 ก.ย.60 รวมเป็นเงินทั้งสิ้น 9,175,000 ยูโร (ประมาณ 364 ล้านบาท) คิดเป็นสัดส่วน 100% ของทุนจดทะเบียนและชำระเต็มมูลค่าแล้ว
สำหรับการเข้าซื้อหุ้นสามัญดังกล่าวมีวัตถุประสงค์เพื่อเพิ่มโอกาสและเพิ่มขีดความสามารถในการขยายธุรกิจอาหารและเครื่องดื่มในต่างประเทศ โดยมูลค่ำรวมของสิ่งตอบแทนและเกณฑ์ที่ใช้ในการกำหนดมูลค่ำสิ่งตอบแทน MM Inter จะชำระค่าหุ้นสามัญของ SLVH เป็นเงินสดจำนวน 9,175,000 ยูโร (ประมาณ 364 ล้านบาท)
โดยแบ่งการชำระเป็น 2 งวดได้แก่ งวดที่หนึ่งจำนวน 8,175,000 ยูโร (ประมาณ 324 ล้านบาท) และงวดที่สองจำนวน 1,000,000 ยูโร (ประมาณ 40 ล้านบาท)
ทั้งนี้ผู้ขายจะได้รับค่าตอบแทนงวดที่สองเมื่อครบ 1 ปีนับจากการได้รับค่าตอบแทนงวดที่ 1 โดยภายหลังการเข้าทำรายการ MM Inter จะถือหุ้นใน SLVH เป็นสัดส่วน 100% ของทุนจดทะเบียนและชำระเต็มมูลค่าแล้ว การเข้าลงทุนใน SLVH ซึ่งดำเนินธุรกิจอาหารและเครื่องดื่มภายใต้เครื่องหมายการค้า Le Grand Vefour ซึ่งเป็นร้านอาหารที่มีชื่อเสียงและมีอายุกว่า 230 ปีโดย
โดยปัจจุบัน SLVH มี 1 สาขา ตั้งอยู่ย่าน The Palais Royal’s Gardens ในกรุงปารีส และได้รับมิชลิน สตาร์ (Michelin Star)จำนวน 2 ดาวภายใต้ Mr. Guy Martin ซึ่งเป็นเจ้าของและหัวหน้าเชฟ จะช่วยเพิ่มโอกาสและขีดความสามมารถของบริษัทฯ ในการขยายธุรกิจด้านอาหารและเครื่องดื่มทั้งในประเทศและต่างประเทศ ตลอดจนเพิ่มศักยภาพในการขยายธุรกิจที่เกี่ยวเนื่องในอนาคต